Document ID: 32015R0002

Title and Content:
ΚΑΤ’ ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2015/2 ΤΗΣ ΕΠΙΤΡΟΠΉΣ της 30ής Σεπτεμβρίου 2014 για τη συμπλήρωση του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για την παρουσίαση των πληροφοριών που διαβιβάζουν οι οργανισμοί αξιολόγησης πιστοληπτικής ικανότητας στην Ευρωπαϊκή Αρχή Κινητών Αξιών και Αγορών (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για τους οργανισμούς αξιολόγησης πιστοληπτικής ικανότητας (1), και ιδίως το άρθρο 21 παράγραφος 4 τρίτο εδάφιο και το άρθρο 21 παράγραφος 4α τρίτο εδάφιο, Εκτιμώντας τα ακόλουθα: (1) Το άρθρο 11α παράγραφος 1 του κανονισμού (ΕΚ) αριθ. 1060/2009 απαιτεί από τους εγγεγραμμένους και πιστοποιημένους οργανισμούς αξιολόγησης πιστοληπτικής ικανότητας, κατά την έκδοση μιας αξιολόγησης πιστοληπτικής ικανότητας ή μιας προοπτικής αξιολόγησης, να υποβάλλουν τις πληροφορίες σχετικά με την αξιολόγηση στην Ευρωπαϊκή Αρχή Κινητών Αξιών και Αγορών (ΕΑΚΑΑ). Η απαίτηση δεν ισχύει για αξιολογήσεις που διενεργούνται και κοινοποιούνται αποκλειστικά στους επενδυτές έναντι καταβολής τέλους. Η ΕΑΚΑΑ υποχρεούται να δημοσιοποιεί τις πληροφορίες σχετικά με την αξιολόγηση που υποβάλλουν οι οργανισμοί αξιολόγησης πιστοληπτικής ικανότητας σε δημόσιο δικτυακό τόπο, που ονομάζεται ευρωπαϊκή πλατφόρμα αξιολόγησης (ERP). Συνεπώς, θα πρέπει να θεσπιστούν κανόνες σχετικά με το περιεχόμενο και την παρουσίαση των πληροφοριών που θα πρέπει να παρέχουν οι οργανισμοί αξιολόγησης πιστοληπτικής ικανότητας στην ΕΑΚΑΑ για την ERP. (2) Επιπροσθέτως, το άρθρο 11 παράγραφος 2 και το άρθρο 21 παράγραφος 4 στοιχείο ε) του κανονισμού (ΕΚ) αριθ. 1060/2009 απαιτεί από τους οργανισμούς αξιολόγησης πιστοληπτικής ικανότητας να υποβάλλουν στην ΕΑΚΑΑ τις πληροφορίες σχετικά με τα ιστορικά δεδομένα των επιδόσεών τους και για τους σκοπούς της συνεχούς εποπτείας. Το περιεχόμενο και η παρουσίαση των εν λόγω πληροφοριών καθορίζονται στον κατ’ εξουσιοδότηση κανονισμό (ΕΕ) αριθ. 448/2012 της Επιτροπής (2) και στον κατ’ εξουσιοδότηση κανονισμό (ΕΕ) αριθ. 446/2012 της Επιτροπής (3), αντιστοίχως. Με στόχο την αποτελεσματικότερη επεξεργασία των δεδομένων από την ΕΑΚΑΑ και την απλούστευση της υποβολής δεδομένων για τους εγγεγραμμένους και πιστοποιημένους οργανισμούς πιστοληπτικής ικανότητας, θα πρέπει να καθοριστούν ολοκληρωμένες απαιτήσεις υποβολής αναφορών για όλα τα δεδομένα τα οποία θα πρέπει να υποβάλλουν στην ΕΑΚΑΑ οι εγγεγραμμένοι και πιστοποιημένοι οργανισμοί πιστοληπτικής ικανότητας. Συνεπώς, ο παρών κανονισμός ορίζει τους κανόνες σχετικά με τα δεδομένα που πρέπει να υποβάλλονται για τους σκοπούς της ERP, τις πληροφορίες σχετικά με το ιστορικό επιδόσεων, που πρέπει να διαβιβάζονται στο κεντρικό αρχείο που δημιουργεί η ΕΑΚΑΑ, καθώς και τις πληροφορίες που θα πρέπει να υποβάλλουν περιοδικά στην ΕΑΚΑΑ οι οργανισμοί αξιολόγησης πιστοληπτικής ικανότητας για τους σκοπούς της συνεχούς εποπτείας των οργανισμών αξιολόγησης πιστοληπτικής ικανότητας. Κατά συνέπεια, με τον παρόντα κανονισμό καταργείται ο κατ’ εξουσιοδότηση κανονισμός (ΕΕ) αριθ. 448/2012 και ο κατ’ εξουσιοδότηση κανονισμός (ΕΕ) αριθ. 446/2012. Η ΕΑΚΑΑ θα πρέπει να ενοποιεί όλα τα δεδομένα που υποβάλλονται από τους οργανισμούς αξιολόγησης πιστοληπτικής ικανότητας για την ERP, το κεντρικό αρχείο και τη συνεχή εποπτεία των οργανισμών αξιολόγησης πιστοληπτικής ικανότητας σε μία βάση δεδομένων της ΕΑΚΑΑ. (3) Προκειμένου να διασφαλιστεί ότι η ERP παρέχει επικαιροποιημένες πληροφορίες σχετικά με ενέργειες αξιολόγησης που δεν κοινοποιούνται αποκλειστικά στους επενδυτές έναντι καταβολής τέλους, είναι απαραίτητη η περιγραφή των δεδομένων που πρέπει να υποβάλλονται, συμπεριλαμβανομένης της αξιολόγησης και της προοπτικής του αξιολογούμενου μέσου ή οντότητας, των δελτίων τύπου που συνοδεύουν τις ενέργειες αξιολόγησης, των αναφορών που συνοδεύουν τις ενέργειες αξιολόγησης του δημόσιου χρέους, του τύπου της ενέργειας αξιολόγησης, καθώς και της ημερομηνίας και ώρας της δημοσίευσης. Τα δελτία τύπου, συγκεκριμένα, παρέχουν πληροφορίες σχετικά με τα βασικά στοιχεία που οδηγούν στην απόφαση της αξιολόγησης. Η ERP παρέχει στους χρήστες της αξιολόγησης ένα κεντρικό σημείο πρόσβασης σε επικαιροποιημένες πληροφορίες σχετικά με την αξιολόγηση και μειώνει τα έξοδα της πληροφόρησης, επιτρέποντας την παγκόσμια προβολή των διαφορετικών αξιολογήσεων που εκδίδονται για κάθε αξιολογούμενη οντότητα ή μέσο. (4) Προκειμένου να διασφαλιστεί η παγκόσμια προβολή όλων των αξιολογήσεων που διεξήχθησαν από διαφορετικούς οργανισμούς αξιολόγησης πιστοληπτικής ικανότητας στην ίδια αξιολογούμενη οντότητα ή μέσο, οι οργανισμοί αξιολόγησης πιστοληπτικής ικανότητας θα πρέπει να χρησιμοποιούν κοινούς αναγνωριστικούς κωδικούς για την αξιολογούμενη οντότητα και το αξιολογούμενο μέσο, όταν υποβάλλουν τα δεδομένα της αξιολόγησης στην ΕΑΚΑΑ. Επομένως, για την αναγνώριση των αξιολογούμενων οντοτήτων, εκδοτών, αρχικών δικαιούχων και οργανισμών αξιολόγησης πιστοληπτικής ικανότητας, η μόνη μέθοδος παγκόσμιας αποκλειστικής αναγνώρισης θα πρέπει να είναι ο Παγκόσμιος αναγνωριστικός κωδικός νομικής οντότητας (LEI). (5) Προκειμένου να διασφαλιστεί ότι οι πληροφορίες στην ERP είναι επικαιροποιημένες, οι πληροφορίες σχετικά με την αξιολόγηση θα πρέπει να συγκεντρώνονται και να δημοσιεύονται σε καθημερινή βάση, ώστε να πραγματοποιείται μία επικαιροποίηση της ERP καθημερινά, εκτός των εργάσιμων ωρών στην Ένωση. (6) Για να μπορεί η ΕΑΚΑΑ να αντιδρά ταχέως σε περίπτωση πραγματικής ή δυνητικής μη συμμόρφωσης με τον κανονισμό (ΕΚ) αριθ. 1060/2009, οι πληροφορίες σχετικά με την αξιολόγηση τις οποίες υποβάλλουν οι εγγεγραμμένοι και πιστοποιημένοι οργανισμοί αξιολόγησης πιστοληπτικής ικανότητας θα πρέπει να επιτρέπουν στην ΕΑΚΑΑ να εποπτεύει εκ του σύνεγγυς τη συμπεριφορά και τις δραστηριότητες των οργανισμών αξιολόγησης πιστοληπτικής ικανότητας. Τα δεδομένα της αξιολόγησης θα πρέπει, κατά συνέπεια, να υποβάλλονται στην ΕΑΚΑΑ σε μηνιαία βάση. Ωστόσο, για να εξασφαλιστεί η αναλογικότητα, οι οργανισμοί αξιολόγησης πιστοληπτικής ικανότητας που απασχολούν λιγότερους από 50 εργαζομένους και δεν ανήκουν σε όμιλο θα πρέπει να είναι σε θέση να υποβάλλουν δεδομένα αξιολογήσεων κάθε δύο μήνες. Η ΕΑΚΑΑ θα πρέπει να εξακολουθεί να είναι σε θέση να απαιτεί από τους εν λόγω οργανισμούς αξιολόγησης πιστοληπτικής ικανότητας να υποβάλλουν δεδομένα σε μηνιαία βάση, λαμβάνοντας υπόψη τον αριθμό και τον τύπο των αξιολογήσεων, συμπεριλαμβανομένων στοιχείων όπως η πολυπλοκότητα της ανάλυσης πιστοληπτικής ικανότητας, η σχετική σημασία των αξιολογούμενων μέσων ή εκδοτών και η δυνατότητα των αξιολογήσεων να χρησιμοποιηθούν για κανονιστικούς σκοπούς. (7) Προκειμένου να αποφευχθεί η διπλή υποβολή δεδομένων, η ΕΑΚΑΑ θα πρέπει να χρησιμοποιεί για τη συνεχή εποπτεία της τα δεδομένα που ήδη έχουν υποβληθεί για τους σκοπούς της ERP. Οι οργανισμοί αξιολόγησης πιστοληπτικής ικανότητας θα πρέπει επίσης, για τους σκοπούς της συνεχούς εποπτείας, να υποβάλλουν πληροφορίες σχετικά με τις αξιολογήσεις πιστοληπτικής ικανότητας και τις προοπτικές αξιολόγησης που δεν υποβάλλονται για τους σκοπούς της ERP. (8) H EAKAA θα πρέπει να χρησιμοποιεί τα δεδομένα που παρέχονται για τους σκοπούς της ERP και για τους σκοπούς της συνεχούς εποπτείας της, ώστε να συγκεντρώνει πληροφορίες σχετικά με τα ιστορικά δεδομένα επιδόσεων, τις οποίες θα πρέπει να διαβιβάζει στο κεντρικό αρχείο, σύμφωνα με το άρθρο 11 παράγραφος 2 του κανονισμού (ΕΚ) αριθ. 1060/2009. Προκειμένου να διευκολυνθεί η συγκρισιμότητα και να διασφαλιστεί η συνέπεια με τα δεδομένα που έχουν υποβληθεί σύμφωνα με τον κατ’ εξουσιοδότηση κανονισμό (ΕΕ) αριθ. 448/2012, οι προσφάτως πιστοποιημένοι οργανισμοί αξιολόγησης πιστοληπτικής ικανότητας θα πρέπει να απαιτείται να υποβάλλουν δεδομένα που αφορούν τουλάχιστον τα δέκα τελευταία έτη πριν από την πιστοποίησή τους, ή την περίοδο από την έναρξη της δραστηριότητάς τους. Οι οργανισμοί αξιολόγησης πιστοληπτικής ικανότητας δεν θα πρέπει να υποχρεούνται να αναφέρουν τα εν λόγω δεδομένα, μερικώς ή στο σύνολό τους, εάν μπορούν να αποδείξουν ότι αυτό δεν θα ήταν αναλογικό, λαμβάνοντας υπόψη το μέγεθος και την πολυπλοκότητά τους. (9) Οι οργανισμοί αξιολόγησης πιστοληπτικής ικανότητας οι οποίοι ανήκουν σε όμιλο θα πρέπει να είναι σε θέση είτε να υποβάλλουν χωριστά τα δεδομένα των αξιολογήσεών τους στην ΕΑΚΑΑ, είτε να εξουσιοδοτούν έναν από τους οργανισμούς που ανήκουν στον ίδιο όμιλο να υποβάλλει τα δεδομένα εκ μέρους τους. Ωστόσο, λόγω της σε μεγάλο βαθμό ενοποιημένης λειτουργικής οργάνωσης των οργανισμών αξιολόγησης πιστοληπτικής ικανότητας σε επίπεδο Ένωσης, αλλά και για να διευκολυνθεί η κατανόηση των στατιστικών, οι οργανισμοί αξιολόγησης πιστοληπτικής ικανότητας ενθαρρύνονται να υποβάλλουν αναφορές στο κεντρικό αρχείο συνολικά για ολόκληρο τον όμιλο. (10) Για τους σκοπούς της συνεχούς εποπτείας της ΕΑΚΑΑ και για τη δημοσίευση των αναφορών με το ιστορικό επιδόσεων των οργανισμών αξιολόγησης πιστοληπτικής ικανότητας, οι εν λόγω οργανισμοί μπορούν επίσης, σε εθελοντική βάση, να υποβάλλουν στην ΕΑΚΑΑ αξιολογήσεις πιστοληπτικής ικανότητας, οι οποίες εκδόθηκαν από οργανισμούς αξιολόγησης πιστοληπτικής ικανότητας τρίτων χωρών που ανήκουν στον ίδιο όμιλο οργανισμών αξιολόγησης πιστοληπτικής ικανότητας, αλλά οι οποίες δεν έχουν προσυπογραφεί σύμφωνα με το άρθρο 4 παράγραφος 3 του κανονισμού (ΕΚ) αριθ. 1060/2009. (11) Κατά την υποβολή των δεδομένων, οι οργανισμοί αξιολόγησης πιστοληπτικής ικανότητας θα πρέπει να ταξινομούν τις αξιολογήσεις πιστοληπτικής ικανότητας και τις προοπτικές αξιολόγησης που εκδίδονται σε διαφορετικές κατηγορίες: ανά τύπο αξιολόγησης και υποταξινομήσεις, όπως ανά τομέα, κλάδο ή κατηγορία περιουσιακών στοιχείων, ή ανά τύπο εκδότη και έκδοσης. Οι εν λόγω κατηγορίες βασίζονται στην προηγούμενη εμπειρία της ΕΑΚΑΑ όσον αφορά τη συλλογή δεδομένων αξιολόγησης και στην ανάγκη για εποπτεία των δεδομένων της αξιολόγησης πιστοληπτικής ικανότητας. (12) Για τους σκοπούς της υποβολής των αξιολογήσεων πιστοληπτικής ικανότητας των νέων χρηματοοικονομικών μέσων που θα προκύψουν ως αποτέλεσμα της χρηματοοικονομικής καινοτομίας, θα πρέπει να συμπεριληφθεί μια κατηγορία για την αναφορά «άλλων χρηματοοικονομικών μέσων». Επιπροσθέτως, οι κατηγορίες εταιρικών αξιολογήσεων και αξιολογήσεων δομημένων χρηματοοικονομικών μέσων θα πρέπει επίσης να έχουν μια κατηγορία «άλλα», όπου θα περιλαμβάνονται όλοι οι νέοι τύποι εταιρικών εκδόσεων ή δομημένων χρηματοοικονομικών μέσων που δεν μπορούν να ταξινομηθούν στις υπάρχουσες κατηγορίες. (13) Προκειμένου να είναι σε θέση η ΕΑΚΑΑ να διαμορφώσει την ERP, και για να δοθεί στους οργανισμούς αξιολόγησης πιστοληπτικής ικανότητας επαρκής χρόνος να προσαρμόσουν τα εσωτερικά συστήματά τους στις νέες απαιτήσεις υποβολής αναφορών, οι οργανισμοί αξιολόγησης πιστοληπτικής ικανότητας θα πρέπει να υποβάλουν την πρώτη τους έκθεση μέχρι την 1η Ιανουαρίου 2016. Με σκοπό τη διασφάλιση της συγκρισιμότητας και της συνέχειας των δεδομένων που υποβάλλονται βάσει του παρόντος κανονισμού, η πρώτη αναφορά θα πρέπει να περιέχει δεδομένα για όλες τις αξιολογήσεις που έχουν εκδοθεί και δεν ανακλήθηκαν έως την 21η Ιουνίου 2015. Επιπλέον, η πρώτη έκθεση θα πρέπει να περιλαμβάνει δεδομένα σχετικά με τις αξιολογήσεις πιστοληπτικής ικανότητας και τις προοπτικές αξιολόγησης που εκδόθηκαν από τους οργανισμούς αξιολόγησης πιστοληπτικής ικανότητας από την 21η Ιουνίου 2015 έως την 1η Ιανουαρίου 2016. Η πρώτη έκθεση θα πρέπει να περιλαμβάνει το ίδιο είδος δεδομένων όπως τα δεδομένα της αξιολόγησης που θα υποβάλλονται έκτοτε σε καθημερινή βάση. (14) Προκειμένου να μπορεί η ΕΑΚΑΑ να λαμβάνει και να επεξεργάζεται αυτομάτως τα δεδομένα στα εσωτερικά συστήματά της, τα δεδομένα που υποβάλλονται θα πρέπει να καταρτίζονται με βάση μια τυποποιημένη μορφή. Λόγω της τεχνικής προόδου, η ΕΑΚΑΑ μπορεί να χρειαστεί να επικαιροποιεί και να γνωστοποιεί, μέσω ειδικών ανακοινώσεων ή κατευθυντηρίων γραμμών, ορισμένες τεχνικές οδηγίες για την υποβολή δεδομένων σχετικά με τη διαβίβαση ή τη μορφή των αρχείων που υποβάλλουν οι οργανισμοί αξιολόγησης πιστοληπτικής ικανότητας. (15) Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η ΕΑΚΑΑ στην Επιτροπή, σύμφωνα με το άρθρο 10 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (4). (16) Η ΕΑΚΑΑ διεξήγαγε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, προέβη σε ανάλυση του δυνητικού σχετικού κόστους/οφέλους και ζήτησε τη γνώμη της ομάδας συμφεροντούχων Κινητών Αξιών και Αγορών, που συστάθηκε σύμφωνα με το άρθρο 37 του κανονισμού (ΕΕ) αριθ. 1095/2010. (17) Προκειμένου να υπάρξει συμμόρφωση με το άρθρο 2 παράγραφος 3 του κανονισμού (ΕΕ) αριθ. 462/2013 του Ευρωπαϊκού Κοινοβουλίου και του Συμβουλίου (5), ο παρών κανονισμός θα πρέπει να τεθεί σε ισχύ την 21η Ιουνίου 2015, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Δεδομένα προς υποβολή 1. Οι οργανισμοί αξιολόγησης πιστοληπτικής ικανότητας υποβάλλουν τα δεδομένα όλων των αξιολογήσεων πιστοληπτικής ικανότητας ή των προοπτικών αξιολόγησης τις οποίες εκδίδουν ή προσυπογράφουν, σύμφωνα με τα άρθρα 8, 9 και 11. Οι οργανισμοί αξιολόγησης πιστοληπτικής ικανότητας υποβάλλουν όλες τις αξιολογήσεις πιστοληπτικής ικανότητας και τις προοπτικές αξιολόγησης που εκδίδονται στο επίπεδο της αξιολογούμενης οντότητας και για όλα τα χρεωστικά μέσα που εκδίδονται, όπου ενδείκνυται. 2. Οι οργανισμοί αξιολόγησης πιστοληπτικής ικανότητας μεριμνούν για την ακρίβεια, την πληρότητα και τη διαθεσιμότητα των δεδομένων που υποβάλλονται στην ΕΑΚΑΑ, και διασφαλίζουν ότι οι αναφορές υποβάλλονται σύμφωνα με τα άρθρα 8, 9 και 11, χρησιμοποιώντας τα ενδεδειγμένα συστήματα που αναπτύχθηκαν βάσει των τεχνικών οδηγιών που παρείχε η ΕΑΚΑΑ. 3. Οι οργανισμοί αξιολόγησης πιστοληπτικής ικανότητας ενημερώνουν αμέσως την ΕΑΚΑΑ σχετικά με τυχόν εξαιρετικές περιστάσεις οι οποίες ενδέχεται να εμποδίσουν ή να καθυστερήσουν προσωρινά την υποβολή αναφοράς σύμφωνα με τον παρόντα κανονισμό. 4. Όσον αφορά τους ομίλους οργανισμών αξιολόγησης πιστοληπτικής ικανότητας, τα μέλη κάθε ομίλου μπορούν να εξουσιοδοτήσουν ένα μέλος για την υποβολή των απαιτούμενων βάσει του παρόντος κανονισμού αναφορών εκ μέρους τους. Κάθε οργανισμός αξιολόγησης πιστοληπτικής ικανότητας εξ ονόματος του οποίου υποβάλλεται μια τέτοια αναφορά προσδιορίζεται στα δεδομένα που υποβάλλονται στην ΕΑΚΑΑ. 5. Για τους σκοπούς του άρθρου 11 παράγραφος 2 και του άρθρου 21 παράγραφος 4 στοιχείο ε) του κανονισμού (ΕΚ) αριθ. 1060/2009, ο οργανισμός αξιολόγησης πιστοληπτικής ικανότητας που υποβάλλει αναφορά εκ μέρους ενός ομίλου μπορεί να περιλαμβάνει δεδομένα σχετικά με τις αξιολογήσεις πιστοληπτικής ικανότητας και τις προοπτικές αξιολόγησης, οι οποίες εκδίδονται από οργανισμούς αξιολόγησης πιστοληπτικής ικανότητας τρίτων χωρών που ανήκουν στον ίδιο όμιλο, και δεν έχουν προσυπογραφεί. Σε περίπτωση που ο οργανισμός αξιολόγησης πιστοληπτικής ικανότητας δεν αναφέρει τα συγκεκριμένα δεδομένα, παρέχει σχετική επεξήγηση στην αναφορά ποιοτικών δεδομένων στο παράρτημα I μέρος 1 πίνακας 1 πεδία 9 και 10 του παρόντος κανονισμού. 6. Οι οργανισμοί αξιολόγησης πιστοληπτικής ικανότητας κοινοποιούν το καθεστώς ζήτησης κάθε αναφερόμενης αξιολόγησης πιστοληπτικής ικανότητας ή προοπτικής αξιολόγησης, διευκρινίζοντας κατά πόσον είναι είτε μη ζητηθείσα με συμμετοχή ή μη ζητηθείσα χωρίς συμμετοχή, σύμφωνα με το άρθρο 10 παράγραφος 5 του κανονισμού (ΕΚ) αριθ. 1060/2009, είτε ζητηθείσα. Άρθρο 2 Αναφορά καθεστώτος αθέτησης και ανακλήσεις 1. Ο οργανισμός αξιολόγησης πιστοληπτικής ικανότητας αναφέρει μια αθέτηση σχετικά με μια αξιολόγηση στο παράρτημα I μέρος 2 πίνακας 2 πεδία 6 και 13, σε περίπτωση που έχει συμβεί ένα από τα ακόλουθα γεγονότα: α) η αξιολόγηση υποδηλώνει ότι υπήρξε αθέτηση σύμφωνα με τον ορισμό της αθέτησης που εφαρμόζει ο οργανισμός αξιολόγησης πιστοληπτικής ικανότητας· β) η αξιολόγηση ανακλήθηκε λόγω αφερεγγυότητας της αξιολογούμενης οντότητας ή λόγω αναδιάρθρωσης του χρέους· γ) κάθε άλλη περίπτωση όπου ο οργανισμός αξιολόγησης πιστοληπτικής ικανότητας θεωρεί ότι μια αξιολογούμενη οντότητα ή ένα αξιολογούμενο μέσο είναι σε αθέτηση, σοβαρά απομειωμένο ή σε ισοδύναμη κατάσταση. 2. Σε περίπτωση που ανακληθεί μια αναφερόμενη αξιολόγηση, η αιτία αναφέρεται στο παράρτημα I μέρος 2 πίνακας 2 πεδίο 11. Άρθρο 3 Τύποι αξιολογήσεων Κατά την υποβολή αναφορών, οι οργανισμοί αξιολόγησης πιστοληπτικής ικανότητας ταξινομούν τις αξιολογήσεις πιστοληπτικής ικανότητας ή τις προοπτικές αξιολόγησης στους ακόλουθους τύπους αξιολογήσεων: α) εταιρικές αξιολογήσεις· β) αξιολογήσεις δομημένων χρηματοοικονομικών προϊόντων· γ) αξιολογήσεις δημόσιου χρέους και δημόσιων οικονομικών· δ) άλλα χρηματοοικονομικά μέσα. Άρθρο 4 Εταιρικές αξιολογήσεις 1. Οι οργανισμοί αξιολόγησης πιστοληπτικής ικανότητας, κατά την αναφορά των εταιρικών αξιολογήσεων, τις ταξινομούν σε ένα από τα ακόλουθα τμήματα του κλάδου: α) χρηματοπιστωτικά ιδρύματα, συμπεριλαμβανομένων τραπεζών, χρηματομεσιτών και χρηματιστών· β) ασφαλίσεις· γ) κάθε άλλη εταιρική οντότητα ή εκδότης που δεν εμπίπτει στα στοιχεία α) και β). 2. Οι οργανισμοί αξιολόγησης πιστοληπτικής ικανότητας ταξινομούν τις εταιρικές εκδόσεις σε έναν από τους ακόλουθους τύπους εκδόσεων: α) ομόλογα· β) καλυμμένα ομόλογα, όπως αναφέρονται στο άρθρο 52 παράγραφος 4 της οδηγίας αριθ. 2009/65/ΕΚ του Ευρωπαϊκού Κοινοβουλίου και του Συμβουλίου (6), τα οποία πληρούν τις απαιτήσεις επιλεξιμότητας που ορίζονται στο άρθρο 129 παράγραφοι 1 έως 3, 6 και 7 του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου (7)· γ) άλλοι τύποι καλυμμένων ομολόγων, για τα οποία ο οργανισμός αξιολόγησης πιστοληπτικής ικανότητας έχει χρησιμοποιήσει συγκεκριμένες μεθοδολογίες, μοντέλα ή βασικές παραδοχές αξιολόγησης καλυμμένων ομολόγων για την έκδοση αξιολόγησης της πιστοληπτικής ικανότητας και τα οποία δεν εμπίπτουν στο στοιχείο β)· δ) άλλα είδη εταιρικών εκδόσεων που δεν εμπίπτουν στα στοιχεία α), β) και γ). 3. Ο κωδικός χώρας μιας αξιολογούμενης οντότητας ή των εκδόσεών της που αναφέρεται στο παράρτημα I μέρος 2 πίνακας 1 πεδίο 10, είναι ο κωδικός της χώρας εγκατάστασης της οντότητας. Άρθρο 5 Αξιολογήσεις δομημένων χρηματοοικονομικών προϊόντων 1. Οι αξιολογήσεις δομημένων χρηματοοικονομικών προϊόντων αφορούν χρηματοοικονομικά μέσα ή άλλα στοιχεία ενεργητικού που προκύπτουν από πράξη ή πρόγραμμα τιτλοποίησης, όπως αναφέρεται στο άρθρο 4 παράγραφος 1 σημείο 61) του κανονισμού (ΕΕ) αριθ. 575/2013. 2. Κατά την αναφορά αξιολογήσεων δομημένων χρηματοοικονομικών προϊόντων, ο οργανισμός αξιολόγησης πιστοληπτικής ικανότητας ταξινομεί την αξιολόγηση σε μία από τις ακόλουθες κατηγορίες περιουσιακών στοιχείων: α) χρεώγραφα εξασφαλισμένα με περιουσιακά στοιχεία, στα οποία περιλαμβάνονται δάνεια αγοράς αυτοκινήτου/σκάφους/αεροσκάφους, φοιτητικά δάνεια, καταναλωτικά δάνεια, δάνεια μικρών και μεσαίων επιχειρήσεων, δάνεια υγειονομικής περίθαλψης, δάνεια αγοράς προκατασκευασμένης κατοικίας, δάνεια για παραγωγή κινηματογραφικών έργων, δάνεια προς εταιρείες κοινής ωφέλειας, μισθώσεις εξοπλισμού, απαιτήσεις πιστωτικών καρτών, προνόμια φορολογικής αρχής, μη εξυπηρετούμενα δάνεια, δάνεια για οχήματα αναψυχής, χρηματοδοτικές μισθώσεις σε άτομα, χρηματοδοτικές μισθώσεις σε επιχειρήσεις, και εμπορικές απαιτήσεις· β) τιτλοποιημένα στεγαστικά δάνεια, στα οποία περιλαμβάνονται κινητές αξίες εξασφαλισμένες με ενυπόθηκα δάνεια υψηλής και χαμηλής φερεγγυότητας, και δάνεια εξασφαλισμένα με την αγοραία αξία ακίνητης περιουσίας (home equity loans)· γ) τιτλοποιημένα εμπορικά ενυπόθηκα δάνεια, στα οποία περιλαμβάνονται δάνεια λιανικής ή δάνεια για κτιριακά συγκροτήματα γραφείων, δάνεια για χρηματοδότηση νοσοκομείων, οίκων ευγηρίας, εγκαταστάσεων αποθήκευσης, ξενοδοχείων, εγκαταστάσεων δευτεροβάθμιας περίθαλψης, βιομηχανικά δάνεια, και δάνεια για ακίνητα πολλαπλής ιδιοκτησίας· δ) εγγυημένα δανειακά ομόλογα, στα οποία περιλαμβάνονται εγγυημένα δανειακά ομόλογα, ομόλογα εξασφαλισμένα με πιστοληπτική ικανότητα, εγγυημένα σύνθετα ομόλογα, εγγυημένα δανειακά ομόλογα ενιαίας δόσης, ομόλογα αμοιβαίων κεφαλαίων, εγγυημένα δανειακά ομόλογα τίτλων εξασφαλισμένων με περιουσιακά στοιχεία, και εγγυημένα δανειακά ομόλογα εγγυημένων δανειακών ομολόγων· ε) εμπορικά χρεώγραφα εξασφαλισμένα με περιουσιακά στοιχεία· στ) άλλα δομημένα χρηματοοικονομικά μέσα που δεν εμπίπτουν στα στοιχεία α) έως ε), συμπεριλαμβανομένων των δομημένων καλυμμένων ομολόγων, των δομημένων επενδυτικών φορέων, των χρεωγράφων που συνδέονται με ασφαλίσεις και των εταιρειών παραγώγων προϊόντων. 3. Όπου ενδείκνυται, ο οργανισμός αξιολόγησης πιστοληπτικής ικανότητας αναφέρει επίσης σε ποια συγκεκριμένη υποκατηγορία περιουσιακών στοιχείων ανήκει κάθε αξιολογούμενο μέσο στο παράρτημα I μέρος 2 πίνακας 1 πεδίο 34. 4. Ο κωδικός χώρας των διαρθρωμένων χρηματοπιστωτικών μέσων αναφέρεται στο παράρτημα I μέρος 2 πίνακας 1 πεδίο 10, και είναι ο κωδικός της χώρας εγκατάστασης της πλειονότητας των υποκείμενων περιουσιακών στοιχείων. Όταν δεν είναι δυνατόν να εντοπιστεί η χώρα έδρας της πλειονότητας των υποκείμενων περιουσιακών στοιχείων, το αξιολογούμενο μέσο ταξινομείται ως «διεθνές». Άρθρο 6 Αξιολογήσεις δημόσιου χρέους και δημόσιων οικονομικών 1. Κατά την αναφορά των δεδομένων των αξιολογήσεων δημόσιου χρέους και δημόσιων φορέων, καθώς και υπερεθνικών οργανισμών και των εκδοθέντων χρεωστικών τίτλων τους, οι οργανισμοί αξιολόγησης πιστοληπτικής ικανότητας ταξινομούν τα δεδομένα σε έναν από τους ακόλουθους τομείς: α) κρατικός, όταν η αξιολογούμενη οντότητα είναι ένα κράτος ή όταν ο εκδότης του αξιολογούμενου χρέους ή οικονομικής υποχρέωσης, χρεωστικού τίτλου ή άλλου χρηματοοικονομικού μέσου είναι ένα κράτος ή ένας κρατικός φορέας ειδικού σκοπού, όπως αναφέρεται στο άρθρο 3 παράγραφος 1 στοιχείο κβ) σημεία i) και ii) του κανονισμού (ΕΚ) αριθ. 1060/2009, και όταν η αξιολόγηση αφορά το κράτος· β) περιφερειακή ή τοπική αρχή, όταν η αξιολογούμενη οντότητα είναι μια περιφερειακή ή τοπική αρχή ή όταν ο εκδότης του αξιολογούμενου χρέους ή οικονομικής υποχρέωσης, του χρεωστικού τίτλου ή άλλου χρηματοοικονομικού μέσου είναι μια περιφερειακή ή τοπική αρχή ή ένας φορέας ειδικού σκοπού μιας περιφερειακής ή τοπικής αρχής, όπως αναφέρεται στο άρθρο 3 παράγραφος 1 στοιχείο κβ) σημεία i) και ii) του κανονισμού (ΕΚ) αριθ. 1060/2009, και όταν η αξιολόγηση αφορά μια περιφερειακή ή τοπική αρχή· γ) διεθνές χρηματοπιστωτικό ίδρυμα, όπως αναφέρεται στο άρθρο 3 παράγραφος 1 στοιχείο κβ) σημείο iii) του κανονισμού (ΕΚ) αριθ. 1060/2009· δ) υπερεθνικός οργανισμός, όπως είναι οι φορείς που δεν εμπίπτουν στο στοιχείο γ) και οι οποίοι ιδρύονται, ανήκουν και ελέγχονται από περισσότερα του ενός κυρίαρχα κράτη μετόχους, συμπεριλαμβανομένων των οργανισμών που αναφέρονται στο παράρτημα I τομέας Υ του κανονισμού (ΕΚ) αριθ. 1893/2006 του Ευρωπαϊκού Κοινοβουλίου και του Συμβουλίου (8)· ε) δημόσιοι φορείς, συμπεριλαμβανομένων όσων αναφέρονται στο παράρτημα I τομείς Ξ, Ο και Π του κανονισμού (ΕΚ) αριθ. 1893/2006. 2. Στην περίπτωση των διεθνών χρηματοπιστωτικών ιδρυμάτων ή των υπερεθνικών οργανισμών, όταν δεν μπορεί να εντοπιστεί μια συγκεκριμένη χώρα ως χώρα έκδοσης, όπως διευκρινίζεται στην παράγραφο 1 στοιχεία γ) και δ), ο αξιολογούμενος εκδότης ταξινομείται ως «διεθνής» στο παράρτημα I μέρος 2 πίνακας 1 πεδίο 10. Άρθρο 7 Άλλα χρηματοοικονομικά μέσα Οι αξιολογήσεις πιστοληπτικής ικανότητας ή οι προοπτικές αξιολόγησης που εκδίδονται για ένα χρηματοοικονομικό μέσο, όπως ορίζεται στο άρθρο 3 παράγραφος 1 στοιχείο ια) του κανονισμού (ΕΚ) αριθ. 1060/2009, που δεν μπορούν να ταξινομηθούν ως εταιρικές εκδόσεις βάσει του άρθρου 4 παράγραφος 2 του παρόντος κανονισμού, ως δομημένα χρηματοοικονομικά μέσα βάσει του άρθρου 5 του παρόντος κανονισμού, ή ως δημόσιες εκδόσεις και εκδόσεις δημοσίων φορέων βάσει του άρθρου 6 του παρόντος κανονισμού, αναφέρονται στην κατηγορία «άλλα χρηματοοικονομικά μέσα». Άρθρο 8 Υποβολή αναφορών για δημοσίευση στην ERP 1. Οι οργανισμοί αξιολόγησης πιστοληπτικής ικανότητας αναφέρουν τα δεδομένα όλων των αξιολογήσεων πιστοληπτικής ικανότητας ή των προοπτικών αξιολόγησης, σύμφωνα με το άρθρο 11α παράγραφος 1 του κανονισμού (ΕΚ) αριθ. 1060/2009, κάθε φορά που εκδίδουν ή προσυπογράφουν μια αξιολόγηση πιστοληπτικής ικανότητας ή μια προοπτική αξιολόγησης που δεν κοινοποιείται αποκλειστικά στους επενδυτές έναντι καταβολής τέλους. 2. Οι αξιολογήσεις πιστοληπτικής ικανότητας και οι προοπτικές αξιολόγησης που αναφέρονται στην παράγραφο 1, οι οποίες εκδίδονται μεταξύ 20:00:00 ώρα Κεντρικής Ευρώπης (CET) (9) της μιας ημέρας και 19:59:59 CET της επόμενης ημέρας, αναφέρονται έως τις 21:59:59 CET της επόμενης ημέρας. 3. Για κάθε αξιολόγηση πιστοληπτικής ικανότητας ή προοπτική αξιολόγησης που υποβάλλεται σύμφωνα με την παράγραφο 1, υποβάλλεται παράλληλα το συνοδευτικό δελτίο τύπου που αναφέρεται στο παράρτημα I ενότητα Δ μέρος I σημείο 5 του κανονισμού (ΕΚ) αριθ. 1060/2009. Σε περίπτωση που το δελτίο τύπου εκδοθεί και υποβληθεί αρχικά σε γλώσσα διαφορετική της αγγλικής, μπορεί επίσης να υποβάλλεται μια αγγλική εκδοχή, όπου και όταν γίνει διαθέσιμη. 4. Για τις αξιολογήσεις που αναφέρονται στο άρθρο 6 παράγραφος 1 στοιχεία α), β) και γ), υποβάλλεται η συνοδευτική ερευνητική έκθεση, όπως αναφέρεται στο παράρτημα I ενότητα Δ μέρος III σημείο 1 του κανονισμού (ΕΚ) αριθ. 1060/2009. Σε περίπτωση που η ερευνητική έκθεση εκδοθεί και υποβληθεί αρχικά σε γλώσσα διαφορετική της αγγλικής, μπορεί επίσης να υποβάλλεται μια αγγλική εκδοχή, όπου και όταν γίνει διαθέσιμη. Άρθρο 9 Υποβολή αναφορών για τους σκοπούς εποπτείας της ΕΑΚΑΑ 1. Όπως αναφέρεται στο άρθρο 21 παράγραφος 4 στοιχείο ε) του κανονισμού (ΕΚ) αριθ. 1060/2009, οι οργανισμοί αξιολόγησης πιστοληπτικής ικανότητας αναφέρουν τα δεδομένα όλων των αξιολογήσεων πιστοληπτικής ικανότητας και των προοπτικών αξιολόγησης τις οποίες εκδίδουν ή προσυπογράφουν, ή εκδίδονται σε τρίτη χώρα και δεν έχουν προσυπογραφεί, όπως αναφέρεται στο άρθρο 1 παράγραφος 5, συμπεριλαμβανομένων των πληροφοριών για όλες τις οντότητες ή δανειακά μέσα που υποβάλλονται για αρχική εξέταση ή προκαταρκτική αξιολόγηση, όπως αναφέρεται στο παράρτημα I ενότητα Δ μέρος I σημείο 6 του κανονισμού (ΕΚ) αριθ. 1060/2009. 2. Για τις αξιολογήσεις πιστοληπτικής ικανότητας και τις προοπτικές αξιολόγησης όπου δεν εφαρμόζεται το άρθρο 8, οι οργανισμοί αξιολόγησης πιστοληπτικής ικανότητας αναφέρουν σε μηνιαία βάση τα δεδομένα της αξιολόγησης που συνδέονται με τον προηγούμενο ημερολογιακό μήνα. 3. Ένας οργανισμός αξιολόγησης πιστοληπτικής ικανότητας που απασχολεί λιγότερους από 50 εργαζομένους και δεν ανήκει σε όμιλο οργανισμών αξιολόγησης πιστοληπτικής ικανότητας, μπορεί να υποβάλλει τα δεδομένα της αξιολόγησης που αναφέρονται στην παράγραφο 2 κάθε δύο μήνες, εκτός αν η ΕΑΚΑΑ απαιτεί μηνιαία υποβολή αναφορών, λόγω της φύσης, της πολυπλοκότητας και του φάσματος των αξιολογήσεων πιστοληπτικής ικανότητας που πραγματοποιεί ο εν λόγω οργανισμός. Τα δεδομένα της αξιολόγησης αφορούν τους δύο προηγούμενους ημερολογιακούς μήνες. 4. Τα δεδομένα της αξιολόγησης που αναφέρονται στην παράγραφο 2 υποβάλλονται στην ΕΑΚΑΑ εντός 15 ημερών από το πέρας της περιόδου που καλύπτεται από την αναφορά. Όταν η δέκατη πέμπτη μέρα συμπίπτει με δημόσια αργία είτε στη χώρα εγκατάστασης του οργανισμού αξιολόγησης πιστοληπτικής ικανότητας, είτε, σε περίπτωση που ο οργανισμός αξιολόγησης πιστοληπτικής ικανότητας υποβάλλει αναφορά εκ μέρους ενός ομίλου, σύμφωνα με το άρθρο 1 παράγραφος 4, στη χώρα εγκατάστασης του εν λόγω οργανισμού αξιολόγησης πιστοληπτικής ικανότητας, η προθεσμία είναι η επόμενη εργάσιμη ημέρα. 5. Σε περίπτωση που δεν εκδοθεί καμία αξιολόγηση πιστοληπτικής ικανότητας ή προοπτική αξιολόγησης, όπως αναφέρεται στην παράγραφο 1, κατά τη διάρκεια του προηγούμενου ημερολογιακού μήνα, ο οργανισμός αξιολόγησης πιστοληπτικής ικανότητας δεν υποχρεούται να υποβάλει κανένα δεδομένο. Άρθρο 10 Υποβολή αναφορών για τους σκοπούς του ιστορικού επιδόσεων Οι αξιολογήσεις πιστοληπτικής ικανότητας που εκδίδονται ή προσυπογράφονται, ή εκδίδονται σε τρίτη χώρα και δεν προσυπογράφονται, όπως αναφέρεται στο άρθρο 1 παράγραφος 5, χρησιμοποιούνται από την ΕΑΚΑΑ για τη διάθεση των δεδομένων του ιστορικού επιδόσεων, σύμφωνα με το άρθρο 11 παράγραφος 2 του κανονισμού (ΕΚ) αριθ. 1060/2009 και το παράρτημα I ενότητα Ε μέρος ΙΙ σημείο 1 του εν λόγω κανονισμού. Άρθρο 11 Αρχική αναφορά 1. Οι οργανισμοί αξιολόγησης πιστοληπτικής ικανότητας που εγγράφονται ή πιστοποιούνται πριν από την 21η Ιουνίου 2015 συντάσσουν μια πρώτη αναφορά προς υποβολή στην ΕΑΚΑΑ έως την 1η Ιανουαρίου 2016, η οποία περιέχει όλα τα ακόλουθα: α) πληροφορίες για όλες τις αξιολογήσεις πιστοληπτικής ικανότητας και τις προοπτικές αξιολόγησης, όπως αναφέρονται στα άρθρα 8 και 9, οι οποίες εκδόθηκαν και δεν ανακλήθηκαν έως την 21η Ιουνίου 2015· β) αξιολογήσεις πιστοληπτικής ικανότητας και προοπτικές αξιολόγησης, όπως αναφέρονται στα άρθρα 8 και 9, οι οποίες έχουν εκδοθεί μεταξύ της 21ης Ιουνίου 2015 και της 31ης Δεκεμβρίου 2015. 2. Οι οργανισμοί αξιολόγησης πιστοληπτικής ικανότητας που εγγράφονται ή πιστοποιούνται μεταξύ της 21ης Ιουνίου 2015 και της 31ης Δεκεμβρίου 2015 συμμορφώνονται με τον παρόντα κανονισμό από την 1η Ιανουαρίου 2016. Σύμφωνα με τα άρθρα 8 και 9, στην πρώτη τους αναφορά αναφέρουν όλες τις αξιολογήσεις πιστοληπτικής ικανότητας και τις προοπτικές αξιολόγησης που εκδόθηκαν από την ημερομηνία εγγραφής ή πιστοποίησης. 3. Οι οργανισμοί αξιολόγησης πιστοληπτικής ικανότητας που εγγράφονται ή πιστοποιούνται μετά την 1η Ιανουαρίου 2016 συμμορφώνονται με τον παρόντα κανονισμό εντός τριών μηνών από την ημερομηνία εγγραφής ή πιστοποίησης. Σύμφωνα με τα άρθρα 8 και 9, στην πρώτη τους αναφορά αναφέρουν όλες τις αξιολογήσεις πιστοληπτικής ικανότητας και τις προοπτικές αξιολόγησης που εκδόθηκαν από την ημερομηνία εγγραφής ή πιστοποίησης. 4. Πέρα από την πρώτη αναφορά που προβλέπεται στις παραγράφους 2 και 3, ένας οργανισμός αξιολόγησης πιστοληπτικής ικανότητας που πιστοποιείται μετά την 21η Ιουνίου 2015 αναφέρει επίσης, σύμφωνα με το άρθρο 11 παράγραφος 2 του κανονισμού (ΕΚ) αριθ. 1060/2009 και το παράρτημα I ενότητα Ε μέρος ΙΙ σημείο 1 του εν λόγω κανονισμού, τα δεδομένα του ιστορικού των επιδόσεών του που συνδέονται με τουλάχιστον δέκα έτη πριν από την ημερομηνία πιστοποίησης ή, σε περίπτωση που ξεκίνησε τις δραστηριότητες αξιολόγησης λιγότερο από δέκα έτη πριν από την ημερομηνία πιστοποίησης, τα δεδομένα που συνδέονται με την περίοδο αφότου ξεκίνησε τις σχετικές δραστηριότητες αξιολόγησης. Οι πιστοποιημένοι οργανισμοί αξιολόγησης πιστοληπτικής ικανότητας δεν υποχρεούνται να αναφέρουν τα εν λόγω δεδομένα, μερικώς ή στο σύνολό τους, εάν μπορούν να αποδείξουν ότι αυτό δεν θα ήταν αναλογικό, λαμβάνοντας υπόψη το μέγεθος και την πολυπλοκότητά τους. Άρθρο 12 Δομή των δεδομένων 1. Οι οργανισμοί αξιολόγησης πιστοληπτικής ικανότητας υποβάλλουν στην ΕΑΚΑΑ αναφορές ποιοτικών δεδομένων με τη μορφή που καθορίζεται στους πίνακες του παραρτήματος I μέρος 1, μαζί με την πρώτη τους αναφορά των δεδομένων αξιολόγησης, σύμφωνα με το άρθρο 11. Τυχόν αλλαγές σε αυτές τις αναφορές ποιοτικών δεδομένων αναφέρονται αμέσως στο σύστημα της ΕΑΚΑΑ ως επικαιροποίηση, προτού τα δεδομένα αξιολόγησης που επηρεάστηκαν από τις εν λόγω αλλαγές υποβληθούν στην ΕΑΚΑΑ. Σε περίπτωση που ένας οργανισμός αξιολόγησης πιστοληπτικής ικανότητας υποβάλλει αναφορά εκ μέρους ενός ομίλου, όπως αναφέρεται στο άρθρο 1 παράγραφος 4, μπορεί να υποβάλλεται στην ΕΑΚΑΑ μια σειρά αναφορών ποιοτικών δεδομένων. 2. Οι οργανισμοί αξιολόγησης πιστοληπτικής ικανότητας υποβάλλουν τις αναφορές δεδομένων αξιολόγησης για τις αξιολογήσεις που αναφέρονται στα άρθρα 8, 9 και 11 με τη μορφή που καθορίζεται στους πίνακες του παραρτήματος I μέρος 2. Άρθρο 13 Διαδικασίες υποβολής αναφορών 1. Οι οργανισμοί αξιολόγησης πιστοληπτικής ικανότητας υποβάλλουν τις αναφορές ποιοτικών δεδομένων και τις αναφορές δεδομένων αξιολόγησης, που αναφέρονται στο άρθρο 12, σύμφωνα με τις τεχνικές οδηγίες της ΕΑΚΑΑ και χρησιμοποιώντας το σύστημα υποβολής αναφορών της ΕΑΚΑΑ. 2. Οι οργανισμοί αξιολόγησης πιστοληπτικής ικανότητας αποθηκεύουν τους φακέλους που αποστέλλονται στην ΕΑΚΑΑ και παραλαμβάνονται από αυτήν, σε ηλεκτρονική μορφή, για διάστημα τουλάχιστον πέντε ετών. Τα αρχεία αυτά τίθενται στη διάθεση της ΕΑΚΑΑ κατόπιν αιτήσεώς της. 3. Σε περίπτωση που ο οργανισμός αξιολόγησης πιστοληπτικής ικανότητας εντοπίσει πραγματολογικά σφάλματα στα δεδομένα που έχουν αναφερθεί, διορθώνει τα σχετικά δεδομένα χωρίς αδικαιολόγητη καθυστέρηση, σύμφωνα με τις τεχνικές οδηγίες που παρέχει η ΕΑΚΑΑ. Άρθρο 14 Κατάργηση και μεταβατικές διατάξεις 1. Από την 1η Ιανουαρίου 2016, καταργούνται οι ακόλουθοι κανονισμοί: α) κατ’ εξουσιοδότηση κανονισμός (ΕΕ) αριθ. 446/2012· β) κατ’ εξουσιοδότηση κανονισμός (ΕΕ) αριθ. 448/2012. 2. Οι παραπομπές στους κανονισμούς που παρατίθενται στην παράγραφο 1 θεωρούνται ως παραπομπές στον παρόντα κανονισμό και διαβάζονται σύμφωνα με τον πίνακα αντιστοιχίας που περιέχεται στο παράρτημα II. 3. Τα δεδομένα που υποβάλλονται στην ΕΑΚΑΑ σύμφωνα με τους κανονισμούς που παρατίθενται στην παράγραφο 1, πριν την 1η Ιανουαρίου 2016, θεωρείται ότι υποβάλλονται σύμφωνα με τον παρόντα κανονισμό και εξακολουθούν να χρησιμοποιούνται από την ΕΑΚΑΑ σύμφωνα με το άρθρο 11 παράγραφος 2 και το άρθρο 21 παράγραφος 4 στοιχείο ε) του κανονισμού (ΕΚ) αριθ. 1060/2009 και το παράρτημα I ενότητα Ε μέρος II σημείο 1 του εν λόγω κανονισμού. Άρθρο 15 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 21η Ιουνίου 2015. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 30 Σεπτεμβρίου 2014.

Classification Labels:
1079
588
2281
322
321
318
317
17
1
15

Label Descriptions:
{"1079": "Πιστωτική αγορά", "588": "ΔΗΜΟΣΙΟΝΟΜΙΚΑ", "2281": "Δημόσιο χρέος", "322": "Διαχείριση", "321": "ΕΠΙΧΕΙΡΗΣΕΙΣ ΚΑΙ ΑΝΤΑΓΩΝΙΣΜΟΣ", "318": "Λογιστική διαχείριση", "317": "Λογοδοσία", "17": "Δημόσιες επιχειρήσεις", "1": "ΔΗΜΟΣΙΑ ΔΙΟΙΚΗΣΗ", "15": "ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ"}

EuroVoc IDs (Original): 1804
5769
813
424
1164
1154
1155
4488
77

EuroVoc IDs (Expanded): 1804
5769
813
424
1164
1154
1155
4488
77

Dataset Source: meu

Split: test